<classify> ZIKIWA zimesalia siku 47 kabla ya kufanyika Uchaguzi wa Serikali za Mitaa, leo Watanzania nchi nzima wanaanza kujiandikisha katika Daftari la Wapigakura kwa ajili ya uchaguzi uliopangwa kufanyika Novemba 24 mwaka huu.Akizungumza katika ziara ya Rais John Magufuli mkoani Rukwa jana, Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo, aliwataka wananchi kujitokeza kwa wingi leo kujiandikisha kwenye daftari hilo la kupigia kura.Alisema kwa mujibu wa kanuni siku ni saba tu za kujiandikisha ambazo ni kuanzia leo hadi Oktiba 14.Nawaomba mtumie fursa hii muhimu na kutengeneza demokrasia kwani kwa mujibu wa Katiba, kila mtanzania mwenye umri wa miaka 18 na kuendelea ana haki ya kujiandikisha kupiga kura katika mamlaka ya serikali za mitaa na kushiriki kupiga kura, alisisitiza.Alisema leo pia Rais Magufuli atashuhudia zoezi la uandikishaji wananchi katika daftari la wapigakura katika eneo la Namanyere wilayani Nkasi.Kwa mujibu wa kanuni ya uchaguzi huo, inabainisha kuwa uandikishaji na uandaaji wa Orodha ya Wapigakura utaanza siku ya 47 kabla ya siku ya uchaguzi na utafanyika kwa muda wa siku saba kwa kutumia fomu maalumu.Undikishaji utafanyika katika majengo ya umma na pale ambapo hakuna jengo la umma uandikishaji utafanyika kwenye sehemu ambayo msimamizi msaidizi wa uchaguzi atakuwa amekubaliana na Viongozi wa Vyama vya Siasa.Makisio ya kuandikisha wapiga kura kwa uchaguzi huu ni kuandikisha Watanzania 26,960,485, kati ya hao wanaume ni 12,852,328 na wanawake ni 14,108,157.Kwa mujibu wa kalenda ya uchaguzi, utaratibu wa kuandikisha wapigakura unaoanza leo utafanyika kwa siku saba hadi Oktoba 14 mwaka huu. Katika uchaguzi wa serikali za mitaa uliopita, Watanzania zaidi ya milioni 11.49 11,491,661 ikiwa ni asilimia 62 ya makadirio ya kuandikisha watu 18,587,742 walijiandikisha katika uchaguzi uliofanyika Desemba 14 mwaka 2014.Mikoa ya Katavi na Kagera ilionekana kufanya vizuri kwa kuandikisha kwa asilimia 79 na asilimia 78 katika uandikishaji huo huku Mikoa ya Dar es Salaam na Kilimanjaro ikiwa imefanya vibaya kwa kuandikisha kwa asilimia 43 na asilimia 50.Uchaguzi wa serikali za mitaa unasimamiwa na Tamisemi na unafanyika kwa mujibu wa Katiba ya Tanzania ya mwaka 1977 ibara ya 145 na 146 na pia sheria sura ya 287 inayohusu halmashauri ya wilaya na 288 inayohusu halmashauri za miji.Kwa mwaka huu, uchaguzi wa serikali za mitaa utafanyika katika vijiji 12, 319, mitaa 4,264 na vitongoji 64, 384 huku ikikadiriwa kuwa na vituo vya kupigia kura 110,000.Akizungumza na HabariLEO, Osward Matonya mkazi wa Nkuhungu katika halmashauri ya jiji la Dodoma alisema atahakikisha anatumia fursa hiyo kujiandikisha ili kuweza kupiga kura. Naye, Amina Abdallah mkazi wa Makole halmashauri ya jiji la Dodoma alisema: Mpaka sasa jana sijasikia matangazo ya kuhamasisha watu kujiandikisha, ila wakianza kuandikisha nitajitokeza ili mwisho wa siku niweze kupiga kura. Kampeni za uchaguzi huo zimepangwa kufanyika kwa siku saba kabla ya uchaguzi, ambazo zitaanza Novemba 17 hadi 23 mwaka huu.Kwa mujibu wa kanuni ya uchaguzi, Wagombea wa nafasi mbalimbali za uongozi watatakiwa kuwa wanachama na kudhamininiwa na Vyama vya Siasa vyenye Usajili wa Kudumu.Nafasi zitakazogombewa ni mwenyeviti wa Kitongoji katika Mamlaka za Miji Midogo, mwenyekiti wa Mtaa na Wajumbe wa Kamati ya Mtaa Kundi Mchanganyiko la Wanaume na Wanawake na Wajumbe wa Kamati ya Mtaa Kundi la Wanawake katika Mamlaka za Miji.Zingine ni nafasi za mwenyekiti wa Kijiji, Wajumbe wa Halmashauri ya Kijiji Kundi Mchanganyiko la Wanaume na Wanawake, Wajumbe wa Halmashauri ya Kijiji Kundi la Wanawake na Wenyeviti wa Vitongoji katika Mamlaka za Wilaya.Pia Mwenyekiti wa Kijiji, Wajumbe wa Halmashauri ya Kijiji Kundi Mchanganyiko la Wanaume na Wanawake, Wajumbe wa Halmashauri ya Kijiji Kundi la Wanawake na Wenyeviti wa Vitongoji katika Mamlaka za Miji. Imeandikwa na Anastazia Anyimike Dodoma na Halima Mlacha Dar  <topic>: KITAIFA 